امریکا پرزیدنتی جو بایدن ژوئن‌ین 14-ده بلژیک-ین پایتاختی بروکسل-ده کئچیریله‌جک ناتو ذیروه سیندن اول آغ ائوده ناتو-نون باش کاتیبی ینس استولتنبرگی قبول ائدیب.
آغ ائوین سؤزچوسو جن پساکی یازیلی آچیقلاماسیندا بایدنین ناتو-نون تهلوکه‌سیزلیک و دموکراتیک دیرلرین قورونماسی ساحه‌سینده‌کی 7 عصرلیک موفقیتی اوچون متفیق‌لری ایله سیخ امکداش‌لیق عهده ‌لیگینی تکرارلادیغینی بیلدیره‌رک، بایدن و استولتنبرگ بیرلیگین استراتژی رقابت و ایقلیم دییشیک‌لیگی، سیبر هوجوم‌لار کیمی میللتلرآراسی تهدیدلرله موباریزه‌یه اویغونلاشماسی اوچون ناتو-نون 2030-جو ایل تشببوسونون اهمیتی باره‌ده راضیلیغا گلیب‌لر" معلوماتینی پایلاشیب.
گؤروشده ناتو متفیق‌لرینین مودافعه خرج‌لری و اورتاق مودافعه‌یه دایر سرمایه‌لرینین ده موذاکیره اولوندوغونو دقته چاتدیران پساکی "بایدن و استولتنبرگ ناتو-نون افغانیستانا دایر 20 ایللیک سرمایه‌سی و دیپلوماتیک باریش سعی‌لری ایستیقامتینده داوام ائدن جهدلرینی ده موذاکیره ائدیب‌لر" ایفاده‌سینی ایشله‌دیب.
ناتو-نون باش کاتیبی ینس استولتنبرگ مطبوعات اوچون قاپا‌لی کئچن گؤروش‌دن سونرا وئردیگی آچیقلامادا بایدنله گؤروشده چینی ده موذاکیره ائتدیک‌لرینی و گلن هفته کئچیریله‌جک ناتو ذیروه سینده‌کی اساس ماده لریندن بیری‌نین ده بو اؤلکه ایله باغلی اولاجاغینی بیلدیریب.
چین-ین قیسا مدتده دونیانین ان بؤیوک ایقتیصادیات مرکزی اولاجاغینی سؤیله‌ین استولتنبرگ "آنجاق چین بیزیمله عینی دیرلری پایلاشمیر. چین-ین هنگ-کنگ-داکی دموکراتیک اعتراضچی‌لارا نئجه مانع اولدوغونو، اویغور تورک‌لری ایله نئجه داوراندیغینی، قونشولارینی نئجه چتین دوروما سالدیغینی و تایوانی تهدید ائتدیگینی گؤروروک" دئیه وورغولاییب. بایدین‌ین ناتو ذیروه سیندن سونرا پوتینله گؤروشمک قرارینی دا ممنونیتله قارشیلادیق‌لارینی دقته چات‌دیران استولتنبرگ "روسیا ایله دیالوگ ضعیف‌لیک گؤستریجی‌سی دئییل. بیز گوجلوگوک، بیرلیکده‌ییک" دئییب.
